DA Den Europæiske Unions Tidende CE 78/520

(2004/C 78 E/0541)

SKRIFTLIG FORESPØRGSEL P-3322/03

af Gabriele Stauner (PPE-DE) til Kommissionen

(5. november 2003)

Om: Næstformand Kinnock og forlydender om uregelmæssigheder i Eurostat

I et dokument (File on possible irregularities in many Commission services), som blev forelagt generaldirektørerne Brüner og Reichenbach den 31. august 2001, gjorde Paul van Buitenen også opmærksom på talrige uregelmæssigheder i forbindelse med Eurostat.

Paul van Buitenen oplyste bl.a. de to generaldirektører om, at der fandtes en revisionsrapport, hvori praksis med sorte kasser i Eurostat blev beskrevet.

Desuden erklærede han, at det forlød, at en direktør i Eurostat havde gjort sig skyldig i pligtforsømmelser.

Hvornår har Neil Kinnock i sin egenskab af kommissionsnæstformand med ansvar for disciplinæranliggender modtaget en kopi af det omtalte dokument?

Har medlemmer af hans kabinet også fået indsigt i det omtalte dokument? I bekræftende fald hvornår?

Hvilke skridt har Neil Kinnock taget for at få forelagt den omtalte revisionsrapport?

Hvilke skridt har Neil Kinnock taget for at få undersøgt beskyldningerne mod den omtalte direktør? Med hvilket resultat?

Svar afgivet på Kommissionens vegne af Neil Kinnock

(19. januar 2004)

Den 31. august 2001 forelagde Paul Van Buitenen generaldirektøren for Kontoret for Bekæmpelse af Svig (OLAF) og generaldirektøren for Kommissionens Generaldirektorat for Administration og Personale (GD ADMIN) et dokument på 5 000 sider. Ved OLAF's og ADMIN's efterfølgende behandling blev det fastslået, at dokumentet indeholdt 270 identificerbare påstande.

Som det ærede parlamentsmedlem vil vide fra andre skriftlige forespørgsler og svar samt en række erklæringer, modtog næstformand for Kommissionen med ansvar for personale og administration, Neil Kinnock, en kopi af dette dokument fra GD ADMIN i begyndelsen af september 2001 i sin egenskab af ansvarlig for udnævnelse af ledende tjenestemænd, som der henvises til i dokumentet.

De omfattende påstande betød, at hverken kommissæren eller medlemmer af hans kabinet var i stand til at afgøre, hvorvidt forholdene i dokumentet udgjorde eller indeholdt uregelmæssigheder. Dette spørgsmål kunne kun afgøres på korrekt måde af de undersøgende organer, som dokumentet blev henvist til i overensstemmelse med de relevante procedurer, og analysen blev i overensstemmelse med reglerne overladt til disse organer.

Som det blev meddelt Parlamentet på grundlag af udkast fra Paul Van Buitenen, gennemførte OLAF og GD ADMIN en indledende gennemgang af det materiale, som blev forelagt af Paul Van Buitenen, med henblik på at fastslå, hvilke af de fremsatte påstande, der faldt under OLAF's beføjelser, sådan som det er fastlagt i artikel 1, stk. 3, i Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF) (1), og undersøgelserne blev derfor overladt til OLAF. Det ærede parlamentsmedlem vil vide fra tidligere skriftlige forespørgsler og svar, at det blev fastslået, at materialet i dokumentet om Eurostat fuldt ud faldt under OLAF's beføjelser, særlig da OLAF allerede var i færd med at gennemføre undersøgelser om de fremsatte påstande.

Fra begyndelsen vurderede kompetente analytikere således de oplysninger, som Paul Van Buitenen forelagde vedrørende Eurostat, til at henhøre under OLAF's beføjelser, og derfor skulle OLAF, og ikke GD ADMIN eller Neil Kinnock, undersøge sagen nærmere. OLAF's undersøgelsesdommere sendte en kortfattet vurdering af dokumentets oplysninger til Kommissionens Generaldirektorat for Administration og Personale og til formanden for Parlamentets budgetkontroludvalg (Cocobu) den 15. februar 2002.

Hvad angår Eurostat konkluderede OLAF på det tidspunkt, at de foreliggende oplysninger ikke gjorde det berettiget at indlede nye undersøgelser. Oplysningerne fra Paul Van Buitenen om Eurostat blev dog vedlagt sagsakterne.

(1) EFT L 136 af 31.5.1999.